ঈদে তারিনের ‘আহারে কি মায়ায়’ | দৈনিক গৌড় বাংলা
Home বিনোদন ঈদে তারিনের ‘আহারে কি মায়ায়’
একজন দক্ষ অভিনেত্রী হিসেবে শোবিজ অঙ্গনে তারিনের খ্যাতির কথা সবারই জানা। এ মুহূর্তে অভিনয় নিয়েই সবচেয়ে বেশি ব্যস্ত তিনি। তবে অভিনয়ের পাশাপাশি নাচেও সুপরিচিতি রয়েছে তারিনের। অবশ্য এখন আর সেই ব্যস্ততা নেই বললেই চলে। বিশেষ কোনো দিবস উপলক্ষে টিভি পর্দায় তাকে নৃত্য পরিবেশন করতে দেখা যায়। এবার আসন্ন কোরবানির ঈদে অভিনয়ের পাশাপাশি নৃত্যের তালে তালেও দর্শক মাতাবেন জনপ্রিয় এ অভিনেত্রী। বেসরকারি চ্যানেল আরটিভির জন্য নির্মিত ‘আহারে কি মায়ায়’ শিরোনামে একটি একক নৃত্যানুষ্ঠানে দেখা যাবে তারিনকে। এতে আধুনিক, লোকজ, কন্টেমপরারি, ইজিপসিয়াম, ময়ূর নাচ করেছেন তিনি। এ প্রসঙ্গে তারিন বলেন, ‘নৃত্যের জায়গাটি বরাবরই আমি উপভোগ করি। অভিনয়ের মতোই এটা আমার রক্তে মিশে আছে। অনেক দিন ধরে নাচটা করা হয়ে উঠছিলো না নানা কারণে। এবার চমৎকার একটি অনুষ্ঠান করতে পেরেছি। সেজন্য আমাকে অনেক পরিশ্রম করতে হয়েছে। আশা করছি অনুষ্ঠানটি দর্শকের ভালো লাগবে। আর সেটা হলেই আমার শ্রম সার্থক হবে বলে মনে করছি। উল্লেখ্য, গত রোজার ঈদে ‘আমার মাঝে নেই এখন আমি’ শীর্ষক একটি নাচের অনুষ্ঠানে অংশ নিয়েছেন তারিন। এটি এসএ টিভিতে প্রচার হয়েছিল। এ মুহূর্তে ঈদের নাটকের কাজ নিয়ে ব্যস্ত আছেন তারিন।